Posti ja poliisi etsivät maantielle levinneitä kirjeitä, mutta joitakin saattaa olla kadonnut.

Kuljetus lähti Kuopiosta ja kirjeet olivat rullakoissa ajoneuvoyhdistelmän kyydissä. Kuvituskuva. Tomi Vuokola

Merkittävä määrä kirje- ja printtipostia on levinnyt maantielle Postin kuljetuksen kyydistä keskiviikon ja torstain välisenä yönä Kuopion ja Suonenjoen välillä.

Asian vahvistaa Iltalehdelle Markku Rajamäki Postin riskienhallinnasta.

– Näin on valitettavasti päässyt käymään.

Tiedossa ei ole, kuinka paljon kirjeitä on tippunut, mutta Rajamäen mukaan määrä on ”merkittävä”.

– Tämä kuljetus on ollut matkalla Jyväskylään ja kyseessä on ollut niin sanotusti runkovuoro. Meidän keskusten välisessä liikenteessä tällä välillä lastissa on yleensä enemmän tavaraa, kuin mitään yksittäisiä, muutamia kymmeniä tai satoja kirjeitä.

Ovet pettivät

Kuljetus lähti Kuopiosta ja kirjeet olivat rullakoissa ajoneuvoyhdistelmän kyydissä. Rajamäki kertoo, että rullakot pääsivät liikkumaan lastitilassa. Rullakot ovat osuneet takaoviin, joiden lukituksessa on ilmeisesti ollut vikaa, ja ovet ovat pettäneet.

Seurauksena kokonaisia rullakoita lasteineen on tippunut kyydistä.

Rajamäki kertoo, että tilannetta vaikeutti se, että ajoneuvon kuljettaja ei heti huomannut tilannetta.

– Häntä lähdettiin sitten ajamaan takaa, kun tuli tieto, että kirjeitä oli löytynyt. Minulla ei ole tiedossa tarkkaa paikkaa, mihin ehdittiin edetä, ennen kuin kuljetus saatiin pysäytettyä.

Rajamäki kertoo, että kirjeitä alettiin keräämään jo samana yönä.

– Olimme poliisiin yhteydessä ja virkavalta avusti meitä. Lisäksi eilen vielä päivänvalolla olemme käyneet uudelleen läpi sitä reittiä ja poimineet kirjeitä talteen.

Reitti on käyty läpi päivänvalolla kahteen kertaan.

”Olemme pahoillamme”

Kaikki vahingoittuneet, likaantuneet tai rikkoutuneet kirjeet on Rajamäen mukaan toimitettu asiakkaille saatekirjeen kanssa. Myös ehjät kirjeet on luonnollisesti toimitettu asiakkaille.

– Ei voida valitettavasti poissulkea sitä, etteikö niitä olisi myös saattanut jäädä sinne maastoon. Kirjepostia ei rekisteröidä yksittäisen kappaleen tarkkuudella, joten sellaista tietoa ei ole missään, paljonko yksittäisiä kirjeitä missäkin lähetyksessä on. Oletamme, ettei niitä ole jäänyt sinne kovin paljoa, Rajamäki kertoo.

– Hirveän pahoillamme tietysti olemme tästä. Se on aina laatuvirhe, kun tällaista pääsee tapahtumaan. Pyrimme kehittämään prosesseja sellaisiksi, ettei tällaista pääse tapahtumaan, hän jatkaa.